Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum il-Kummissjoni Ewropea adottat Komunikazzjoni li tqis iċ-ċirkostanzi mibdula għall-governanza ekonomika wara l-kriżi tal-COVID-19 u tniedi mill-ġdid id-dibattitu pubbliku dwar ir-rieżami tal-qafas ta' governanza ekonomika tal-UE. Il-Komunikazzjoni ssegwi l-impenn tal-President von der Leyen fid-diskors dwar l-Istat tal-Unjoni biex jinbena kunsens dwar il-futur tal-qafas ta' governanza ekonomika tal-UE. Preċedentement, il-Kummissjoni kienet issospendiet dan id-dibattitu pubbliku, li tnieda għall-ewwel darba fi Frar 2020, biex jiffoka fuq ir-rispons għall-impatt ekonomiku u soċjali tal-pandemija tal-COVID-19. Valdis Dombrovskis, il-Viċi President Eżekuttiv għal Ekonomija għas-Servizz tan-Nies, qal: “L-Ewropa issa qed tbaħħar f'ilmijiet aktar kalmi wara t-turbolenza tal-pandemija. Bis-saħħa tar-rispons koordinat u assertiv tagħna, issa qed naqbżu l-aspettattivi tat-tkabbir. Iżda l-kriżi għamlet ukoll xi sfidi aktar viżibbli: defiċits u dejn ogħla, diverġenzi u inugwaljanzi usa' u ħtieġa għal aktar investiment. Neħtieġu regoli ta' governanza ekonomika li jistgħu jindirizzaw dawk l-isfidi direttament. Għalhekk illum, qed inniedu dibattitu pubbliku. Irridu nisimgħu l-opinjonijiet u l-ideat, u nibnu kunsens u sjieda għal sorveljanza ekonomika effettiva. B'dan il-mod, nistgħu nagħmlu s-soċjetajiet u l-ekonomiji tagħna aktar sostenibbli, ġusti u kompetittivi – u mħejjija bis-sħiħ għal sfidi futuri.” Paolo Gentiloni, il-Kummissarju għall-Ekonomija, qal: “Wara x-xokk bla preċedent tas-sena li għaddiet, l-ekonomija tal-Ewropa qed tirkupra b'mod qawwi. Issa jenħtieġ li niżguraw li t-tkabbir futur tagħna jkun kemm sostnut kif ukoll sostenibbli. Qed inniedu mill-ġdid din l-analiżi tal-governanza ekonomika tagħna f'kuntest ta' ħtiġijiet enormi ta' investiment, hekk kif l-emerġenza klimatika ssir aktar akuta ma' kull sena li tgħaddi. Fl-istess ħin, l-appoġġ fiskali qawwi pprovdut matul il-pandemija wassal għal livelli ogħla ta' dejn. Dawn l-isfidi jagħmluha aktar u aktar essenzjali li jkun hemm qafas fiskali trasparenti u effettiv. Il-kisba ta' dawn l-għanijiet hija r-responsabbiltà konġunta tagħna u hija kruċjali għall-futur tal-Unjoni tagħna.” Id-dibattitu mniedi mill-ġdid se jibbaża kemm fuq il-fehma tal-Kummissjoni dwar l-effettività tal-qafas ta' sorveljanza ekonomika ppreżentat fi Frar 2020 kif ukoll fuq it-tagħlimiet meħuda mill-kriżi tal-COVID-19 deskritti fil-Komunikazzjoni tal-lum. Il-Kummissjoni tistieden lill-partijiet ikkonċernati ewlenin kollha biex jimpenjaw ruħhom f'dan id-dibattitu pubbliku sabiex jinbena kunsens dwar il-futur tal-qafas tal-governanza ekonomika. Huwa kruċjali li jkun hemm fis-seħħ qafas li jista' jappoġġa bis-sħiħ lill-Istati Membri biex isewwu l-impatt ekonomiku u soċjali tal-pandemija tal-COVID-19 u jirrispondu għall-isfidi l-aktar urġenti tal-UE. Il-Kummissjoni se tikkunsidra l-opinjonijiet kollha espressi matul dan id-dibattitu pubbliku. Fl-ewwel kwart tal-2022 se tipprovdi gwida għall-politika fiskali għall-perjodu li ġej, bil-għan li tiffaċilita l-koordinazzjoni tal-politiki fiskali u t-tħejjija tal-Programmi ta' Stabbiltà u Konverġenza tal-Istati Membri. Din il-gwida se tirrifletti s-sitwazzjoni ekonomika dinjija is-sitwazzjoni speċifika ta' kull Stat Membru u d-diskussjoni dwar il-qafas tal-governanza ekonomika. Il-Kummissjoni se tipprovdi orjentazzjonijiet dwar bidliet possibbli fil-qafas tal-governanza ekonomika bil-għan li jintlaħaq kunsens wiesa' dwar l-azzjonijiet li għandhom jittieħdu ferm qabel l-2023. Kuntest ġdid wara l-pandemija tal-COVID-19 Sa mill-bidu tiegħu, il-qafas ta' governanza ekonomika tal-UE ggwida lill-Istati Membri biex jiksbu l-objettivi tal-politika ekonomika u fiskali tagħhom, jikkoordinaw il-politiki ekonomiċi tagħhom, jindirizzaw l-iżbilanċi makroekonomiċi, u jiżguraw finanzi pubbliċi sodi. Il-qafas evolva maż-żmien, u ġew introdotti bidliet, bħal-leġiżlazzjoni tas-“six-pack” u t-“two-pack”, biex iwieġbu għal sfidi ekonomiċi ġodda. Minkejja dawn l-evoluzzjonijiet, baqa' xi vulnerabbiltajiet li l-qafas fiskali ma indirizzax b'mod effettiv. Fl-istess ħin, dan kompla jsir aktar kumpless. Barra minn hekk, il-kuntest ekonomiku nbidel b'mod sinifikanti minn meta ġew stabbiliti r-regoli għall-ewwel darba. Dawn il-kwistjonijiet u oħrajn kienu diġà evidenti fi Frar 2020 meta l-Kummissjoni ppreżentat il-Komunikazzjoni tagħha dwar ir-rieżami tal-governanza ekonomika tal-UE. Filwaqt li l-konklużjonijiet ewlenin tar-rieżami jibqgħu validi u rilevanti, l-impatt serju tal-kriżi tal-COVID-19 ikompli jenfasizza l-isfidi li qed jiffaċċja l-qafas u għamel l-isfidi saħansitra aktar akuti. Sfidi ġodda u tagħlimiet meħuda Id-dibattitu pubbliku dwar ir-rieżami tal-qafas tal-governanza ekonomika jeħtieġ li jqis u jindirizza l-kwistjonijiet li kienu ġew identifikati fil-Komunikazzjoni tal-2020. Dawn jinkludu kif nistgħu niżguraw finanzi pubbliċi sostenibbli, nipprekludu u nikkoreġu l-iżbilanċi makroekonomiċi, nissimplifikaw ir-regoli eżistenti, u ntejbu t-trasparenza, is-sjieda u l-infurzar tagħhom. Barra minn hekk, ir-rieżami tal-qafas ta' governanza ekonomika tal-UE għandu jirrifletti fuq l-isfidi l-ġodda enfasizzati mill-kriżi tal-COVID-19. Jista' ukoll jislet tagħlimiet utli mir-rispons ta' suċċess tal-politika tal-UE għat-tifqigħa, b'mod partikolari mill-governanza tal-Faċilità għall-Irkupru u r-Reżiljenza. Dibattitu inklużiv u miftuħ Impenn wiesa' u inklużiv mal-partijiet ikkonċernati kollha huwa kruċjali biex jinbena kunsens wiesa' dwar l-azzjonijiet li għandhom jittieħdu għall-qafas ta' governanza ekonomika tal-UE. Il-Kummissjoni għalhekk qed tistieden lill-partijiet ikkonċernati biex jinvolvu ruħhom fid-dibattitu u jipprovdu l-fehmiet tagħhom dwar kif il-qafas tal-governanza ekonomika ħadem sa issa u dwar soluzzjonijiet possibbli biex tissaħħaħ l-effettività tiegħu. Dawn il-partijiet interessati jinkludu l-istituzzjonijiet Ewropej l-oħra, l-awtoritajiet nazzjonali, l-imsieħba soċjali u l-akkademja. Id-dibattitu ser isir permezz ta' diversi fora, inklużi laqgħat dedikati, workshops u l-istħarriġ online li tnieda mill-ġdid illum. Iċ-ċittadini, l-organizzazzjonijiet u l-awtoritajiet pubbliċi huma mistiedna jippreżentaw il-kontributi tagħhom sal-31 ta' Diċembru 2021. Aktar informazzjoni Mistoqsijiet u tweġibiet: Il-Kummissjoni tniedi mill-ġdid ir-rieżami tal-governanza ekonomika tal-UE Komunikazzjoni: L-ekonomija tal-UE wara l-COVID-19 – implikazzjonijiet għall-governanza ekonomika Pjattaforma ta' konsultazzjoni online Komunikazzjoni dwar ir-rieżami tal-governanza ekonomika — Frar 2020 Il-Faċilità għall-Irkupru u r-Reżiljenza Is-Semestru Ewropew Il-Patt ta' Stabbiltà u Tkabbir Il-Proċedura ta' Żbilanċ Makroekonomiku Vade Mecum dwar il-Patt ta' Stabbiltà u Tkabbir Il-Kompendju dwar il-Proċedura ta' Żbilanċ Makroekonomiku